SKRIFTLIG FORESPØRGSEL P-1117/02

af Dana Scallon (PPE-DE) til Kommissionen

(15. april 2002)

Om: Salg af tidlige porrer i kolonialforretninger i henhold til EF-forordning 2396/2001

Ifølge EF-forordning 2396/2001(1) er mindstediameteren for tidlige porrer fastsat til 8 mm og til 10 mm for andre porrer, som sælges i kolonialforretninger. Størrelsen bestemmes ved at måle skaftets diameter vinkelret på porrens længdeakse oven over den løgformede del. Der må ikke være jord mellem bladene, og disse skal være pænt gennemskåret. Porrerne skal være hvide eller grønligt hvide på mindst en tredjedel af den samlede længde eller halvdelen af skaftet. For tidlige porrer skal den hvide eller grønligt hvide del dog udgøre mindst en fjerdedel af den samlede længde eller en tredjedel af skaftet.

Er Kommissionen bekendt med, at disse normer strider mod porrers naturlige vækst?

Jeg har fået oplyst, at disse normer kun kan overholdes ved hjælp af sprøjtemidler, og at det ikke er muligt at dyrke porrer i overensstemmelse med ovennævnte normer, med mindre der anvendes store mængder sprøjtemidler. Hvad er Kommissionens holdning til dette spørgsmål, og hvilke redskaber findes der til at vurdere den mængde sprøjtemidler, der anvendes til dyrkning af porrer?

Er der opstillet kriterier for kvalitetsstyring med henblik på at gennemføre EF-forordning 2396/2001? Er der i forbindelse med disse kriterier i så fald fastsat krav om at udføre målinger af de sprøjtemidler, der anvendes til dyrkning af porrer?

(1) EFT L 325 af 8.12.2001, s. 11.

Svar afgivet på Kommissionens vegne af Franz Fischler

(6. maj 2002)

Kommissionens forordning (EF) nr. 2396/01 af 7. december 2001 om handelsnormer for porrer er en omarbejdning af Kommissionens forordning (EØF) nr. 1292/81 af 12. maj 1981 om fastsættelse af kvalitetsnormer for porrer, auberginer og courgetter(1) og Kommissionens forordning (EØF) nr. 1076/89 af 26. april 1989 om ændring af forordning (EØF) nr. 1292/81(2). Det betyder, at handelsnormerne for porrer, herunder de specifikke bestemmelser, som det ærede medlem nævner i sin forespørgsel, har fundet anvendelse i Fællesskabet i over 20 år. Forordningen er desuden harmoniseret med de internationale normer for porrer, anbefalet af De Forenede Nationers Økonomiske Kommission for Europa, der har eksisteret i en lignende form siden 1970.

Så længe disse normer har eksisteret, har Kommissionen ikke haft kendskab til forhold, som kunne påvise, at de er uforenelige med porrers naturlige vækst. De store mængder økologisk dyrkede porrer, som er i overensstemmelse med bestemmelserne i forordning (EF) nr. 2396/2001, får tværtimod Kommissionen til at mene, at det ikke er nødvendigt at anvende overdrevne mængder af sprøjtemidler for at kunne dyrke porrer, der opfylder kravene i disse bestemmelser.

Det eneste tilfælde, som Kommissionen er blevet underrettet om, vedrører vanskelighederne med at bekæmpe snylteren porrethrips. Mange pesticider, som ville kunne bruges i dette tilfælde, er blevet eller vil blive trukket tilbage fra markedet i forbindelse med arbejdsprogrammet for undersøgelse af aktive stoffer omfattet af artikel 8 i Rådets direktiv 91/414/EØF af 23. november 1976 om markedsføring af plantebeskyttelsesmidler(3). En af ændringerne i forordning (EF) nr. 2396/2001 af bestemmelserne for markedsføring af porrer i Fællesskabet består netop i at udvide tolerancerne for fejl, der skyldes angreb af porrethrips.

Anvendelsen af pesticider i porredyrkningen er omfattet af direktiv 91/414/EF, hvor det hedder, at medlemsstaterne skal drage omsorg for, at disse produkter anvendes hensigtsmæssigt, således at betingelserne i artikel 4 overholdes. Porrer, der produceres i og importeres til Fællesskabet skal desuden overholde bestemmelserne i Rådets direktiv 76/895/EØF af 23. november 1976 om fastsættelse af maksimalgrænseværdier for pesticidrester på og i frugt og grønsager(4) og Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grønsager(5). Disse maksimalgrænseværdier fastsættes på det lavest mulige niveau, der tilgodeser god landbrugspraksis, og under alle omstændigheder på et sådant niveau, at der ikke anvendes pesticider under forhold, som udgør en risiko for menneskers eller dyrs sundhed og for miljøet.

Forordning (EF) nr. 2396/2001 finder anvendelse med forbehold af den ovenfor beskrevne lovgivning vedrørende pesticider, inden for hvilke rammer medlemsstaterne bestemmer, hvad pesticider må bruges til og i hvilke doser. I lyset af ovennævnte har Kommissionen ingen planer om at indføre specifikke foranstaltninger vedrørende de pesticidmængder, der må anvendes til porredyrkning. Denne grønsag er genstand for regelmæssig kontrol for pesticidrester i medlemsstaterne, navnlig i forbindelse med de årlige EF-kontrolprogrammer.

(1) EFT L 129 af 15.5.1981.

(2) EFT L 114 af 27.4.1989.

(3) EFT L 230 af 19.8.1991.

(4) EFT L 340 af 9.12.1976.

(5) EFT L 350 af 14.12.1990.